|  |
| --- |
| ASEANPietryčių Azijos valstybių asociacijaAssociation of South-East Asian Nations |
|  |
|  |
| Šūkis | One Vision, One Identity, One Community (liet. *Viena vizija, viena tapatybė, viena bendruomenė*) |
| Įkurta | 1967 m. |
| Įkūrėjas | Indonezijos vėliava IndonezijaMalaizijos vėliava MalaizijaFilipinų vėliava FilipinaiSingapūro vėliava SingapūrasTailando vėliava Tailandas |
| Tipas | tarptautinė organizacija |
| Būstinė | Džakarta, Indonezija |
| Koordinatės | 6°12′00″p. pl. 106°49′00″r. ilg.﻿ / ﻿6.2°p. pl. 106.816667°r. ilg.﻿ / -6.2; 106.816667 |
| Narystė | 
10 valstybių
* Brunėjaus vėliava Brunėjus
* Kambodžos vėliava Kambodža
* Indonezijos vėliava Indonezija
* Laoso vėliava Laosas
* Malaizijos vėliava Malaizija
* Mianmaro vėliava Mianmaras
* Filipinų vėliava Filipinai
* Singapūro vėliava Singapūras
* Tailando vėliava Tailandas
* Vietnamo vėliava Vietnamas

 |
| Vadovas | Lim Jock Hoi(generalinis sekretorius) |
| Tinklalapis | www.asean.org |

**ASEAN** (pilnas pavadinimas: angl. *Association of South-East Asian Nations*, liet. *Pietryčių Azijos valstybių asociacija*) – Pietryčių Azijos valstybių tarptautinė organizacija, įkurta 1967 m. rugpjūčio 8 d. pasirašius ASEAN deklaraciją. Tai politinis, ekonominis ir kultūrinis šių šalių susivienijimas, siekiantis glaudesnio valstybių bendradarbiavimo ir turintis viziją iki 2020 metų sukurti regioninę bendriją su laisvu prekių, paslaugų, investicijų ir darbo jėgos judėjimu.

ASEAN vadovauja generalinis sekretorius (nuo 2018 m. – Lim Jock Hoi), organizacijos būstinė įsikūrusi Džakartoje.

Istorija
--------

### Priešistorė

ASEAN būstinė Džakartoje.
Prieš įkuriant ASEAN 1967 m. buvo bandymai suvienyti regioną 1961 m. įsteigiant Pietryčių Azijos asociaciją (Association of Southeast Asia, ASA), kuriai priklausė Malajos Federacija, Filipinai ir Tailandas, bei 1963 m. Malajų Federacijai, Filipinams ir Indonezijai susivienijus į MAPHILINDO (pavadinimas susideda iš pirmųjų valstybių pavadinimų raidžių). 1963 m. Malaizijai paskelbus nepriklausomybę ir regione tvyrant nesutarimams (ypač dėl teritorinių nesutarimų tarp Malaizijos ir Indonezijos bei Malaizijos ir Filipinų), buvo matoma būtinybė steigti platesnės aprėpties organizaciją. Ši idėja įgyvendinta 1967 m. įkuriant ASEAN. Tiek ASA, tiek MAPHILINDO tais pačiais metais nutraukė savo veiklą ir ASEAN tapo pagrindine regioną vienijančia organizacija.

### Įkūrimas

ASEAN buvo įkurta 1967 m. rugpjūčio 8 d. penkių valstybių: Indonezijos, Malaizijos, Filipinų, singapūro ir Tailando, kurios Bankoke vykusio susitikimo metu pasirašė organizaciją steigiančią ASEAN deklaraciją (dar žinomą Bankoko deklaracijos pavadinimu). Deklaracijoje buvo iškelti septyni pagrindiniai tikslai, kurių būtų siekiama tarpvalstybiniu bendradarbiavimu:

* ekonominis, socialinis ir kultūrinis progresas;
* regiono taika ir stabilumas;
* technologijų, mokslo, viešojo administravimo ir kitų sričių vystymas;
* tarpusavio pagalba mokymuose ir tyrimuose;
* gyvenimo lygio kėlimas, gerinant žemės ūkio, pramonės, transporto ir kitas sritis;
* Pietryčių Azijos studijų plėtrą;
* ryšių su kitomis tarptautinėmis organizacijomis plėtojimas.

### Plėtra

Įkuriančios šalys iš pat pradžių pakvietė kitas Pietryčių Azijos valstybes jungtis prie naujos organizacijos, taip iškeldamos siekį apjungti visą regioną. Šio tikslo įgyvendinimas sekėsi sunkiai dėl neramios situacijos regione: Vietnamo karo, Raudonųjų khmerų valdymo Kambodžoje, nestabilumo Laose, besitęsiančio kolonializmo ir kt. Pirmąja nauja nare tapo Brunėjus, prisijungęs 1984 m. beveik iš karto po nepriklausomybės paskelbimo. Likusios keturios šalys narystę įgavo po Šaltojo karo pabaigos: 1995 m. – Vietnamas, 1997 m. – Laosas ir Mianmaras, 1999 m. – Kambodža. ASEAN plėtrai padėjo tai, kad organizacija nekelia aukštų reikalavimų: reikalauja išreikšti sutikimą su ASEAN tikslais ir veiklos principais bei iki tol priimtais susitarimais.

Pasibaigus Šaltojo karo įtampoms, ASEAN pradėjo kelti ambicingesnius tikslus ir tarp bendradarbiavimo sričių įtraukė naujas sritis: nelegalios migracijos kontrolės, kovos su terorizmu, aplinkosaugos, energetinio saugumo ir kitus klausimus. 1992 m. buvo inicijuota ASEAN laisvosios prekybos zona (AFTA), o 2003 m. – ASEAN ekonominė bendrija (AEC). ASEAN taip pat pasirašė laisvosios prekybos sutartis su organizacijai nepriklausančiomis valstybėmis.

Nuo 1993 m. ASEAN aktyviai įsitraukusi į platesnio regioninio bendradarbiavimo plėtojimą: nuo 1994 m. veikia ASEAN regioninis forumas, kuriame be ASEAN narių dalyvauja dar 17 kitų valstybių; 1997 m. inicijuota ASEAN Plus Three grupė, kur „plius trys" reiškia Kiniją, Pietų Korėją ir Japoniją; nuo 2005 m. pradėti Rytų Azijos viršūnių susitikimo susitikimai.

Narės
-----

ASEAN Plus Three susitikimas.
ASEAN priklauso 10 Pietryčių Azijos valstybių:

* Filipinų vėliava Filipinai (1967 m.),
* Indonezijos vėliava Indonezija (1967 m.),
* Malaizijos vėliava Malaizija (1967 m.),
* Singapūro vėliava Singapūras (1967 m.),
* Tailando vėliava Tailandas (1967 m.),
* Brunėjaus vėliava Brunėjus (1984 m.),
* Vietnamo vėliava Vietnamas (1995 m.),
* Laoso vėliava Laosas (1997 m.),
* Mianmaro vėliava Mianmaras (1997 m.),
* Kambodžos vėliava Kambodža (1999 m.)

*2006 m. norą tapti organizacijos nariu oficialiai išreiškė  Rytų Timoras.*

Struktūra
---------

ASEAN vėliava iškelta Tailando ambasados Helsinkyje.
ASEAN veiklą koordinuoja sekretoriatas, kuris buvo įsteigtas 1981 m. Džakartoje. Jam vadovauja vis iš kitos valstybės narės renkamas generalinis sekretorius, kurio kadencija trunka 5 metus. Iki 2018 m. ASEAN šias pareigas užėmė 14 skirtingų asmenų:

* 1976–1978: Hartono Dharsono iš Indonezijos
* 1978: Umarjadi Notowijono iš Indonezijos
* 1978–1980: Ali Abdullah iš Malaizijos
* 1980–1982: Narciso G. Reyes iš Filipinų
* 1982–1984: Chan Kai Yau iš Singapūro
* 1984–1986: Phan Wannamethee iš Tailando
* 1986–1989: Roderick Yong iš Brunėjaus
* 1989-1993: Rusli Noor iš Indonezijos
* 1993–1997: Ajit Singh iš Malaizijos
* 1998–2002: Rodolfo Severino Jr. iš Filipinų
* 2003–2007: Ong Keng Yong iš Singapūro
* 2008–2012: Surin Pitsuwan iš Tailando
* 2013–2017: Lê Lương Minh iš Vietnamo
* Nuo 2018: Lim Jock Hoi iš Brunėjaus

Pagrindinis valdomasis organas yra ASEAN viršūnių susirinkimas, vykstantis vis kitoje valstybėje narėje. Susirinkimai ilga laiką buvo nereguliarūs, bet pastaruoju metu vyksta dukart per metus. Be jų kasmet vyksta dešimtys žemesnio lygio susitikimų, kuriuose aptariamos specifinės bendradarbiavimo sritys.

Iki 2018 m. įvyko 33 ASEAN viršūnių susirinkimai:
* 1. 1976 m. vasario 23-24 d. Balyje
	2. 1977 m. rugpjūčio 4-5 d. Kvala Lumpūre
	3. 1987 m. gruodžio 14-15 d. Maniloje
	4. 1992 m. sausio 27-29 d. Singapūre
	5. 1995 m. gruodžio 14-15 d. Bankoke
	6. 1998 m. gruodžio 15-16 d. Hanojuje
	7. 2001 m. lapkričio 5-6 d. Bandar Seri Begavane
	8. 2002 m. lapkričio 4-5 d. Pnompenyje
	9. 2003 m. spalio 7-8 d. Balyje
	10. 2004 m. lapkričio 29-30 d. Vientianyje
	11. 2005 m. gruodžio 12-14 d. Kvala Lumpūre
	12. 2007 m. sausio 9-15 d. Cebu
	13. 2007 m. lapkričio 18-22 d. Singapūre
	14. 2009 m. vasario 26 d. – kovo 1 d. Čaame
	15. 2009 m. spalio 23-25 Čaame
	16. 2010 m. balandžio 8-9 d. Hanojuje
	17. 2010 m. spalio 28-30 d. Hanojuje
	18. 2011 m. gegužės 7-8 d. Džakartoje
	19. 2011 m. lapkričio 14-19 d. Balyje
	20. 2012 m. balandžio 3-4 d. Pnompenyje
	21. 2012 m. lapkričio 18 d. Pnompenyje
	22. 2013 m. balandžio 24-25 d. Bandar Seri Begavane
	23. 2013 m. spalio 9-10 d. Bandar Seri Begavane
	24. 2014 m. gegužės 10-11 d. Neipide
	25. 2014 m. lapkričio 11-13 d. Neipide
	26. 2015 m. balandžio 26-28 d. Kvala Lumpūre
	27. 2015 m. lapkričio 18-22 d. Kvala Lumpūre
	28. 2016 m. rugsėjo 6-8 d. Vientianyje
	29. 2016 m. rugsėjo 6-8 d. Vientianyje (du susirinkimai tomis pačiomis dienomis)
	30. 2017 m. balandžio 26-29 d. Maniloje
	31. 2017 m. lapkričio 13-14 d. Maniloje
	32. 2018 m. balandžio 27-28 d. Singapūre
	33. 2018 m. lapkričio 13-15 d. Singapūre

Veikla
------

ASEAN yra plačios aprėpties organizacija, koordinuojanti bendradarbiavimą pradedant saugumas bei ekonomikos plėtra ir baigiant aplinkos apsauga ir kultūriniais mainais. Pagrindiniai organizacijos susitarimai:

* ASEAN chartija (2007 m.)
* ASEAN susitarimas dėl tarpvalstybinio užterštumo smogu (2002 m.)
* Sutartis dėl laisvos nuo branduolinių ginklų zonos Pietryčių Azijoje (1995 m.)
* Sutartis dėl draugystės ir bendradarbiavimo Pietryčių Azijoje (1976 m.)

Glaudesniam ASEAN šalių bendradarbiavimui neretai trukdo skirtinga valstybių ekonominė, socialinė, kultūrinė padėtis, o taip pat istorinės patirtys ir dėl jų išlikusios įtampos, ginčytinos teritorijos. Pavyzdžiui, ekonominė atskirtis tarp turtingiausios ir skurdžiausios ASEAN valstybės (Singapūro ir Kambodžos) viršija 50 kartų; politinės santvarkos spektras yra nuo demokratijos (Indonezija, Filipinai) iki vienpartinės diktatūros (Vietnamas); vyraujanti religija Malaizijoje ir Indonezijoje yra islamas, Mianmare – budizmas, Filipinuose – krikščionybė; ir kita.

Nuorodos
--------

* ASEAN.org Oficiali svetainė

Šaltiniai
---------

1. ↑  Kee Beom Kim, Fan Zhai, Phu Huynh. *Regional Trade Agreements, Epmplyment, and Inclusiveness*. Iš *ASEAN Economic Community: A Model for Asia-wide Regional Integration?*. Springer, 2016, p. 174
2. ↑  ASEAN’s ambitions risk outstripping its capacity. Barry Desker, 2015-08-27, East Asia Forum
3. ↑  David Levinson, Karen Christense. *Encyclopedia of Modern Asia* (Volume 1). Berkshire Publishing Group, 2002, p. 173
4. ↑  Rodolfo von Severino. *ASEAN*. Institute of Southeast Asian Studies, 2008, p. 2
5. ↑  Rodolfo von Severino. *ASEAN*. Institute of Southeast Asian Studies, 2008, p. 1-2
6. ↑  Rodolfo von Severino. *ASEAN*. Institute of Southeast Asian Studies, 2008, p. 8
7. ↑  Helmut K. Anheier, Mark Juergensmeyer. *Encyclopedia of global studies*. Sage, 2012, p. 94
8. ↑  ASEAN Summits, asean.org
9. ↑  The fiction of a unified, harmonised Asean. David Pilling, 2015-12-09, The Financial Times